**Η πλανώμενη πραγματικότητα**

**Νικήτας Χιωτίνης**

Ο άνθρωπος βρέθηκε να ζει στη Γή, με θεμελιώδες υπαρξιακό χαρακτηριστικό του την επιδίωξη επιβίωσης και τον εξοπλισμό του με «νόηση» – με τη νόηση ως εγγενές του επίσης χαρακτηριστικό το οποίον αυτο-προσδιορίζεται. Σε αυτήν την επιδίωξη επιβίωσης συμπεριλαμβάνεται, ως πρωταρχική, η επιδίωξη ηδονής, προερχόμενης όμως από τον τρόπο θεώρησης, δηλαδή νόησης, της επιβίωσης αυτής.

Ας δούμε λοιπόν αρχικώς σε τι συνίσταται η επιδίωξη επιβίωσης. Με όρους φυσικής θα λέγαμε πως συνίσταται σε μια προσπάθεια υπερνίκησης της υψηλής εντροπίας του, σε μια προσπάθεια αντιεντροπικής, δηλαδή διαρκούς αυτοδύναμης παρουσίας του. Βασικός στόχος η επικερδής γι’ αυτόν χρήση του κόσμου μέσα στον οποίον βρέθηκε να ζεί, του Κόσμου ως ορατή και αμέσως αισθητή αλλά και κυρίως ως αόρατη και άγνωστη πραγματικότητα, δηλαδή την αόρατη και άγνωστη πραγματικότητα που καταδήλως είναι αυτή που ορίζει τα φαινόμενα. Με τον όρο πραγματικότητα είναι που χαρακτηρίζουμε το πλαίσιο της ύπαρξής μας, το σύστημα δηλαδή εντός του οποίου υπάρχουμε, σύστημα από το οποίο δεν μπορούμε να ξεφύγουμε και από το οποίο εξαρτάται η ύπαρξή μας. Γιατί προφανώς περί συστήματος πρόκειται, με στοιχεία που το συνιστούν αλλά και που βρίσκονται σε συνεχή αλληλεπίδραση. Στοιχείο αυτού του συστήματος είμαστε και μείς, που προσπαθούμε να υποστηρίξουμε την ύπαρξή μας. Επιδιώκουμε τον μετασχηματισμό του, κυρίως προς κατίσχυσή μας επί των επιβλαβών για μας στοιχείων του, στα οποία επιβλαβή στοιχεία συμπεριλαμβάνεται, ως ο μεγαλύτερος εχθρός μας, ο θάνατος.

Είναι προφανές πως σε όλη αυτήν την αντιεντροπική δράση του ανθρώπου, προτάσσεται η ερμηνεία αυτής της πραγματικότητας, της αμέσως αισθητής αλλά και κυρίως της κάθε φορά νοητής ως τέτοιας. Αυτή μάλιστα η ερμηνεία της φαίνεται πως γινόταν – συνειδητώς ή ασυνειδήτως- με τέτοιον τρόπο ώστε ο άνθρωπος να αποκτά έλεγχο και πρόσβαση σε αυτήν, μέχρι σημείου κυριαρχίας, αναγόμενος σε καθοριστική συνιστώσα της. Η οποία βέβαια πραγματικότητα – όπως είπαμε η ορατή αλλά και κυρίως η νοητή ως τέτοια, με το αόρατο στοιχείο της είναι το κύριο στοιχείο της, ως καθοριστικό του ορατού- δεν ήταν πάντοτε η ίδια. Όμως, καίτοι πλανώμενη και περιπλανώμενη, στην εκάστοτε ερμηνεία της στηρίζονταν οι προσπάθειες του ανθρώπου στην εξασφάλιση της ίδιας του της ύπαρξης και αυτή η πλάνη και περιπλάνηση δημιουργούσε και δημιουργεί την Ιστορία.

Έτσι λοιπόν, η πραγματικότητα των (λεγόμενων) προϊστορικών εποχών γινόταν αντιληπτή ως χάος, χάος εντός του οποίου ο άνθρωπος προσπαθούσε να ζήσει. Για το έλεγχό του επιφόρτιζε αυτούς που μπορούσαν να δούν πέραν του ορατού και αισθητού, να δούν εκεί που ρυθμίζεται και ελέγχεται το χάος αυτό, αλλά και η ίδια η ζωή. Ο Σαμάν έπαιρνε τη δύναμη αυτή όταν έφτανε σε κατάσταση έκ-στασης, εκ-στασης εκ του αισθητού από τους υπολοίπους, προδικάζοντας το αίσιο πέραν του κυνηγιού αλλά και μεταφέροντας στην άμεση αίσθηση των υπολοίπων ανώτερες αλήθειες. Άλλωστε αυτή η έκ-σταση πέραν του ορατού στοιχείου, ήταν επιδίωξη όσων ήθελαν να συνδιαλλαγούν προς το αόρατο και θεωρούμενου ως κύριου στοιχείου της πραγματικότητας, σε όλες τις εποχές.

Στην μετέπειτα Αίγυπτο η πραγματικότητα ερμηνευμένη ως προαιώνια συμπαντική τάξη, καθόριζε τους όρους και τις προτεραιότητες της καθημερινότητας των Αιγυπτίων, άλλωστε έδειχνε πως αυτή η συμπαντική τάξη είναι που καθορίζει τα στη Γή συμβαίνοντα. Διερευνάτο έτσι από τους αστρονόμους, που πάσχιζαν να κατανοήσουν τους νόμους της, ενώ οι Φαραώ, ως εκπρόσωποι των Θεών, όριζαν τις καθημερινές τελετές, που θα έφερναν τους Αιγυπτίους σε συνδιαλλαγή με την ανώτατη αυτή τάξη. Οι οποίοι Θεοί - και όλοι οι μελλοντικοί Θεοί - δεν ήταν παρά τα σχήματα προς κατανόηση αυτής της πραγματικότητας – και της εκάστοτε πραγματικότητας- δεν ήταν παρά η σχηματοποίησή της θα λέγαμε, με στόχο την συνδιαλλαγή του ανθρώπου με αυτήν, με στόχο την εγκαθίδρυση μιας επικερδούς για τον άνθρωπο σχέσης με αυτήν.

Οι Έλληνες, προχώρησαν περισσότερο προς τον έλεγχό της, δίνοντας ανθρώπινη μορφή στους Θεούς και ψυχολογική διάσταση στους μύθους, δηλαδή στα προσβάσιμα από τον επινοηθέντα Λόγο οντολογικά αφηγήματα. Στην ερμηνεία της νέας αυτής πραγματικότητας και στη δημιουργία αρθρώσεων επικερδούς σχέσης με αυτήν, είναι που στόχευαν οι κύριες Τέχνες των Ελλήνων, που ήταν η Γραμματική, η Διαλεκτική, η Ρητορική, η Αριθμητική, η Γεωμετρία, η Αστρονομία και η Μουσική. Με βασική την επιδίωξη του ανθρώπου να αποτελέσει οργανικό μέρος της πραγματικότητας αυτής, αλλά και οργανικό μέρος της Ιστορίας, Ιστορίας που οριοθέτησε και περιέγραψε με επίκεντρο αυτόν.

Στην μετέπειτα πρώτη περίοδο της Ρωμαϊκής εποχής, η πραγματικότητα δείχνει να συρρικνώθηκε στο ορατό παρόν, με ανάλογη διαφοροποίηση των προτεραιοτήτων της ζωής. Αυτή η στροφή της έννοιας της πραγματικότητας είναι που οδήγησε σε αλαζονικό ατομικισμό, που με τη σειρά του επέφερε κοινωνικά αδιέξοδα και πολλαπλά προβλήματα στον τρόπο οργάνωσής των κοινωνιών αυτών. Έτσι μια νέα πραγματικότητα εγκαθιδρύθηκε, αυτή της χριστιανικής διδασκαλίας, η οποία και οδήγησε τη Ρωμαϊκή Αυτοκρατορία σε νέα ακμή. Διήρκησε για πάνω από χίλια χρόνια, αλλά στήριξε και εξακολουθεί να στηρίζει τη δράση και εξέλιξη πολλών λαών και κρατών.

Έκτοτε, ενώ στην Ανατολή οι λαοί εξακολουθούσαν να αναφέρονται σε υπερβατικές της ανθρώπινης ζωής πραγματικότητες, στη Δύση ξεκίνησε μια σταδιακή αποϊεροποίηση του Κόσμου, που επέφερε περιορισμό της έννοιας της πραγματικότητας στο ορατό και αισθητό. Σε αυτήν τη νέα πραγματικότητα περιορίστηκε βέβαια και ο άνθρωπος, χάνοντας τις παλιές του υπαρξιακές εμβέλειες. Η κατακλυσμιαία ανάπτυξη των Τεχνών, δηλαδή των γνώσεων και δεξιοτήτων του ανθρώπου προς μετασχηματισμό και έλεγχο του περιβάλλοντός του, επ’ ωφελεία του, οδήγησε σε αποκλεισμό οπωσδήποτε προσπάθειας επέκτασης της εμβέλειάς του προς ανώτερες Αλήθειες : κάτι τέτοιο δεν τον ενδιέφερε, τουλάχιστον σε επίπεδο «επίσημης» διανόησης, αυτής δηλαδή που έχει επιλεγεί για την καταχώρησή της στα εγχειρίδια της ιστορίας. Το νέο πλαίσιο της ύπαρξης του ανθρώπου και η νέα αντίληψη περί της ίδιας της εννοίας της ύπαρξης, προερχόμενο από τις απόψεις της νευτώνειας φυσικής, καταγράφεται ως η επικρατούσα έννοια περί πραγματικότητας μέχρι τον 19ο τουλάχιστον αιώνα. Γιατί από τον αιώνα αυτό άρχισε και «επισήμως» η αμφισβήτησή της : αρχικά με το φιλοσοφικό κίνημα του ρομαντισμού, στη συνέχεια με τη νεώτερη φυσική. Ο ρομαντισμός πρώτος άρχισε να επικαλείται παλαιότερες οντολογίες, λέμε άρχισε, γιατί αυτό συνεχίστηκε, με τον ένα ή τον άλλο τρόπο, μέχρι τις μέρες μας. Στη συνέχεια η φυσική, με πρώτον τον Einstein, αμφισβήτησε την νευτώνεια κοσμοεικόνα. Στον τρισδιάστατο χώρο εισήχθη η διάσταση του χρόνου, εισήχθη η έννοια του «καμπύλου χωροχρόνου», αμφισβητήθηκε και η ύπαρξη αντικειμενικών πραγματικοτήτων. Στη κβαντική φυσική ο παρατηρητής συνιστά μέρος του παρατηρουμένου. Δεν υπάρχει μια αντικειμενική πραγματικότητα, αλλά υφίστανται πολλές μορφές πραγματικότητας εξαρτημένες από το πρόσωπο που τις μετρά και τις λογίζεται. Κοντά σε αυτά το περίφημο «έτσι είναι αν έτσι νομίζετε», του Pirandello και η διαπίστωση πως το πριν αντικειμενικό «σημείο» υπόκειται σε διαδικασία «άπειρης σημείωσης», από τον Umberto Eco.

Είναι εμφανέστατη η σύγχυση που προέκυψε από αυτήν τη διάλυση των βεβαιοτήτων. Ενώ καταδήλως η νεωτερική ερμηνεία της πραγματικότητας, ως πεδίο αναφοράς της ζωής, δεν έγινε αποδεκτή από τους λαούς, ούτε οι προσπάθειες, σε όλον τον 20ο αιώνα, αναζήτησης πραγματικοτήτων πέραν του ορατού, έγιναν αποδεκτές από αυτούς. Επισημαίνουμε πως όλες οι τέχνες που προέτασσαν τους εαυτούς τους σαν φιλοσοφικές προτάσεις, από την Art Nouveau και τον Κυβισμό, το Bauhaus, τον εξπρεσιονισμό, την αφηρημένη τέχνη, τον σουρεαλισμό που αναζητούσε μια «παρα-νοϊκή κριτική», κ.λ.π., έως την μέχρι πρότινος επικρατούσα στην αρχιτεκτονική αποδόμηση, δεν κατάφεραν να δημιουργήσουν τα παλαιότερα υπαρξιακά πεδία αναφοράς των λαών, λαών που δείχνουν να βρίσκονται σε οντολογικό κενό. «Απογοήτευση του κόσμου», ονόμαζε ο Καστοριάδης αυτό το οντολογικό κενό, που μάλιστα έλεγε πως δείχνει να είναι οριστικό.

Η πλάνη όμως και η περιπλάνηση της πραγματικότητας εξακολουθεί. Έχουμε εισέλθει σε μια νέα πραγματικότητα, που έχει αναδιαμορφώσει ανεπιστρεπτί τον τρόπο ζωής του ανθρώπου, σε όλες του τις εκφάνσεις. Η ολοένα και εξελισσόμενη ψηφιακή τεχνολογία, έχει άρδην διαφοροποιήσει τον τρόπο αντίληψης του χώρου και του χρόνου, αλλά και οσονούπω, αν όχι ήδη, τον τρόπο αντίληψης των σχέσεών μας με τον Κόσμο, τον ίδιο τον Κόσμο, τον τρόπο αντίληψης των σχέσεών μας με τον άλλον, μέχρι και της ίδιας της σωματικής μας υπόστασης. Διαμορφώνεται μια ολωσδιόλου νέα πραγματικότητα, μια πραγματικότητα η οποία ίσως γρηγορότερα από τις μέχρι τώρα αλλαγές της, θα αλλάξει και αυτή : θα αμφισβητηθεί από την επόμενη, η οποία με τη σειρά της θα αμφισβητηθεί από τη δική της επόμενη, κ.ο.κ., στην αέναη πλάνη και περιπλάνηση του ανθρώπου, αλλά και ζωτική γι’αυτόν και εγγενή ανάγκη του, προς αναζήτηση της Αλήθειας.